วินโดวส์ 11

**วินโดวส์ 11** () คือระบบปฏิบัติการ วินโดวส์เอ็นที รุ่นหลักปัจจุบันของ ไมโครซอฟท์ ซึ่งเปิดตัวเมื่อวันที่ 5 ตุลาคม 2021 ถือเป็นรุ่นต่อจาก วินโดวส์ 10 (2015) โดยสามารถอัปเกรดได้ฟรีสำหรับอุปกรณ์ที่ใช้ วินโดวส์ 10 ที่ตรงตามข้อกำหนดของระบบ ส่วน วินโดวส์ เซิร์ฟเวอร์ 2025 ซึ่งเป็นรุ่นเดียวกับ วินโดวส์ เซิร์ฟเวอร์ ได้เปิดตัวในปี 2024 วินโดวส์ 11 เป็น วินโดวส์เวอร์ชันหลักรุ่นแรกที่ไม่มีรุ่นสำหรับอุปกรณ์เคลื่อนที่ หลังจากการยุติการผลิต วินโดวส์ 10 โมบายล์

วินโดวส์ 11 นำเสนอ ส่วนติดต่อผู้ใช้แบบกราฟิก ที่ออกแบบใหม่ ซึ่งได้รับอิทธิพลจากโครงการ วินโดวส์ 10X ที่ถูกยกเลิกไป ซึ่งรวมถึงเมนู เริ่มต้น ที่อยู่ตรงกลาง แผง วิตเจ็ต แยกต่างหากที่แทนที่ หน้าต่างแบบเคลื่อนไหว และฟีเจอร์การจัดการหน้าต่างใหม่ นอกจากนี้ยังผสานรวมเทคโนโลยีการเล่นเกมจาก เอกซ์บอกซ์ซีรีส์เอกซ์และซีรีส์เอส เช่น ไดนามิกสูงอัตโนมัติ และ DirectStorage บนฮาร์ดแวร์ที่รองรับ ไมโครซอฟท์ เอดจ์ ที่ใช้โครงสร้างพื้นฐานจาก โครเมียม ยังคงเป็นเว็บเบราว์เซอร์เริ่มต้น แทนที่ อินเทอร์เน็ตเอกซ์พลอเรอร์ ขณะที่ ไมโครซอฟท์ ทีมส์ ถูกรวมไว้ในอินเทอร์เฟซ ไมโครซอฟท์ ยังได้ขยายการรองรับแอปพลิเคชันจากภายนอกใน ไมโครซอฟท์สโตร์ รวมถึงความเข้ากันได้กับแอป แอนดรอยด์ ที่จำกัดผ่านความร่วมมือกับ อเมซอน แอพสโตร์

วินโดวส์ 11 มีข้อกำหนดระบบที่สูงกว่าการอัปเกรดระบบปฏิบัติการทั่วไปอย่างมาก ซึ่ง ไมโครซอฟท์ ระบุว่าเป็นเพราะข้อกังวลด้านความปลอดภัย ระบบปฏิบัติการนี้ต้องการฟีเจอร์ต่างๆ เช่น UEFI, การบูตอย่างปลอดภัย และ โมดูลแพลตฟอร์มที่เชื่อถือได้ เวอร์ชัน 2.0 การสนับสนุนอย่างเป็นทางการจำกัดเฉพาะอุปกรณ์ที่ใช้โปรเซสเซอร์ อินเทล คอร์ รุ่นที่ 8 หรือใหม่กว่า, โปรเซสเซอร์ เอเอ็มดี Ryzen รุ่นที่ 2 หรือใหม่กว่า หรือชิป ควอลคอมม์ สแนปดรากอน 850 หรือใหม่กว่า ข้อจำกัดเหล่านี้ไม่ครอบคลุมระบบจำนวนมาก จึงทำให้เกิดเสียงวิพากษ์วิจารณ์จากผู้ใช้และสื่อต่างๆ แม้ว่าการติดตั้งบนฮาร์ดแวร์ที่ไม่รองรับจะสามารถทำได้ในทางเทคนิค แต่ ไมโครซอฟท์ ไม่รับประกันการเข้าถึงการอัปเดตหรือการสนับสนุน วินโดวส์ 11 ยังยุติการสนับสนุนโปรเซสเซอร์ 32 บิตทั้งหมด โดยทำงานบนสถาปัตยกรรม x86-64 และ ARM64 เท่านั้น

## การพัฒนา
หลังจากการเปิดตัววินโดวส์ 10 ไมโครซอฟท์ระบุว่าวินโดวส์ 10 จะเป็นวินโดวส์ "เวอร์ชันสุดท้าย" โดยจะเป็นระบบปฏิบัติการที่ให้บริการอัปเดตใหม่ ๆ เมื่อเวลาผ่านไปแทน อย่างไรก็ตาม หลังจากที่ไมโครซอฟท์ประกาศรับสมัครงานซึ่งมีการพูดถึง "การฟื้นฟูครั้งใหญ่" ของวินโดวส์ ก็มีการคาดเดาเกี่ยวกับเวอร์ชันใหม่ของวินโดวส์  โดยวินโดวส์เวอร์ชันใหม่ถูกพัฒนาขึ้นภายใต้ชื่อรหัส "ซันแวลลีย์" ได้รับการตั้งค่าให้ปรับปรุงอินเทอร์เฟซผู้ใช้ของระบบให้ทันสมัยขึ้น

เมื่อวันที่ 15 มิถุนายน 2021 มีรูปภาพหน้าจอที่อ้างว่าเป็นวินโดวส์ 11 รุ่นเบตา ปรากฏบนโลกออนไลน์ หลังจากนั้นก็มีข้อมูลที่เกี่ยวกับวินโดวส์ 11 รั่วไหลออกมา และต่อมาในวันที่ 17 มิถุนายน พ.ศ. 2564 ข้อมูลรุ่นชื่อ วินโดวส์ 11 เอสอี ก็รั่วไหลออกมา โดยทั้งสองรุ่นต้องมีชิป TPM 2.0 และ UEFI เนื่องจากเป็นวินโดวส์แบบโออีเอ็ม ซึ่งภาพหน้าจอและรุ่นที่หลุดออกมาแสดงให้เห็นว่า อินเทอร์เฟซของวินโดวส์ 11 มีความคล้ายคลึงกับ วินโดวส์ 10 เอกซ์ ที่ถูกยกเลิก พร้อมกับการออกแบบใหม่ของ out-of-box experience (OOBE) และแบรนด์วินโดวส์ 11

วันที่ 21 มิถุนายน 2021 ไมโครซอฟท์ได้เปิดเผยว่ากำลังพัฒนาระบบปฏิบัติการวินโดวส์ 11 ในเอกสารสนับสนุนโดยบังเอิญ

วินโดวส์ 11 ถือเป็นระบบปฏิบัติการไมโครซอฟท์ วินโดวส์รุ่นแรกที่หยุดการสนับสนุนสถาปัตยกรรม ไอเอ-32 และเออาร์เอ็มวี 7 อย่างเป็นทางการ โดยตัวระบบปฏิบัติการจะรองรับสถาปัตยกรรม เอกซ์86-64 และ เออาร์เอ็ม 64 เท่านั้น

## การเปิดตัว
ในการประชุมนักพัฒนาที่ไมโครซอฟท์ บิลด์ 2021 สัตยา นาเดลลา ซีอีโอของไมโครซอฟท์ ได้เกริ่นถึงวินโดวส์รุ่นถัดไปในระหว่างการนำเสนอ ตามคำบอกเล่าของนาเดลลา เขาได้เตรียมการเป็นเวลาหลายเดือน และบอกใบ้ว่า จะมีการประกาศอย่างเป็นทางการเร็วๆ นี้ หลังจากการนำเสนอของนาเดลลาเพียงหนึ่งสัปดาห์ ไมโครซอฟท์ก็เริ่มส่งคำเชิญร่วมงานของวินโดวส์โดยเฉพาะในวันที่ 24 มิถุนายน 2021 เวลา 11.00 น. ซึ่งการที่งานเริ่มเวลา 11.00 น. ถือเป็นเวลาที่ไม่ปกติสำหรับไมโครซอฟท์ นอกจากนี้ไมโครซอฟท์ยังเผยแพร่วิดีโอบนยูทูบเมื่อวันที่ 10 มิถุนายน โดยเป็นเสียงเริ่มต้นใช้งานวินโดวส์ที่มีความยาว 11 นาที ทำให้หลายคนคาดเดาว่าชื่อระบบปฏิบัติการใหม่จากไมโครซอฟท์นั้น คือ วินโดวส์ 11

ในวันที่ 24 มิถุนายน 2021 ไมโครซอฟท์ได้เปิดตัว วินโดวส์ 11 อย่างเป็นทางการ โดยชูจุดขายหลักว่าเป็น "วินโดวส์ที่ถูกคิดใหม่ทำใหม่ทั้งหมด" พร้อมกับการเปิดเผยรายละเอียดฟังก์ชันใหม่ในส่วนของนักพัฒนาโปรแกรมประยุกต์ เช่น ไมโครซอฟท์ สโตร์, ชุดพัฒนาซอฟต์แวร์ วินโดวส์ เอสดีเค "โปรเจกต์ รียูเนียน", แนวทางการออกแบบส่วนต่อประสาน ฟลูเอนท์ ดีไซน์ ซิสเท็ม, และหัวข้ออื่น ๆ อีกมากมาย

## คุณสมบัติ
### ส่วนต่อประสานกับผู้ใช้และการออกแบบ
บิลด์รุ่นพัฒนาของวินโดวส์ 11 ที่หลุดออกมานั้นแสดงให้เห็นว่ามีการอัปเดตส่วนต่อประสานกับผู้ใช้ให้เป็นไปตามแนวทางระบบฟลูเอนต์ดีไซน์ของไมโครซอฟท์ โดยมีลักษณะโปร่งแสง เงา และขอบโค้งให้พบได้อยู่ทั่วไปในระบบ มีการออกแบบเมนูเริ่มต้นใหม่ ซึ่งเลิกการใช้งานลักษณะแถบด้านขวาไป และทาสก์บาร์ยังถูกปรับให้มีลักษณะทันสมัยและอยู่ตรงกลางเป็นค่าเริ่มต้นด้วย อย่างไรก็ตาม ผู้ใช้สามารถเลือกปรับให้ทาสก์บาร์ชิดซ้ายดังเดิมได้ คุณสมบัติทาสก์วิวที่ถูกเพิ่มเข้ามาในวินโดวส์ 10 ได้รับการออกแบบแบบรีเฟรช การเปลี่ยนแปลงอื่น ๆ ในระบบ ได้แก่ ไอคอนระบบใหม่ แอนิเมชัน เสียง และวิดเจ็ต โดยส่วนมากของส่วนต่อประสานและเมนูเริ่มต้นนั้นได้รับแรงบัลดาลใจอย่างมามาจากวินโดวส์ 10 เอ็กซ์ที่เพิ่งถูกยกเลิกไป

วินโดวส์ 11 นั้นยังมีฟอนต์ใหม่ด้วย นั่นคือ Segoe UI Variable ซึ่งเป็นฟอนต์ที่ถูกออกแบบให้มีสเกลที่ดีขึ้นและรองรับกับหน้าจอที่มี DPI สูงในยุคใหม่ ซึ่งเป็นสิ่งที่ฟอนต์ Segoe UI เดิมไม่รองรับ

#### เอกซ์บอกซ์ ฟูลสกรีนเอกซ์พีเรียนซ์
เดือนมิถุนายน พ.ศ. 2568 ไมโครซอฟท์ได้เผยหน้าตาส่วนต่อประสานผู้ใช้งานรูปแบบใหม่ที่ออกแบบมาสำหรับอุปกรณ์เครื่องเล่นเกมพีซีแบบพกพาในชื่อ "เอกซ์บอกซ์ ฟูลสกรีนเอกซ์พีเรียนซ์" (Xbox Full Screen Experiences) ซึ่งเป็นรูปแบบส่วนต่อประสานที่ได้รับการพัฒนาโดยทีมพัฒนาซอฟต์แวร์เอกซ์บอกซ์ ในรูปแบบนี้วินโดวส์ 11 จะทำการบูตตัวเองเข้าสู่แอปเอกซ์บอกซ์โดยตรงโดยไม่โหลดโปรแกรมอื่น ๆ รวมถึงวินโดวส์ เอกซ์พลอเรอร์ขึ้นมาทำงาน ยกเว้นโปรแกรมที่เกี่ยวข้องกับการตั้งค่าอุปกรณ์ เอกซ์บอกซ์เกมบาร์ และแอปพลิเคชันที่จำเป็นต้องใช้งาน เช่น สตีม เอปิกเกมส์สโตร์ หรือแบตเทิลเน็ต เพื่อลดการใช้ทรัพยากรของเครื่อง ประหยัดพลังงาน และเพิ่มประสิทธิภาพเฉพาะสำหรับการเล่นเกมอย่างเดียวเท่านั้น รวมถึงมอบประสบการณ์ในการใช้งานอุปกรณ์ให้เสมือนว่ากำลังใช้งานอุปกรณ์คอนโซลแทนพีซี ด้วยการรองรับอินพุตจากอุปกรณ์เกมแพดเต็มรูปแบบ และให้ประสบการณ์ในการป้อนอินพุตต่าง ๆ เหมือนกับบนอุปกรณ์เอกซ์บอกซ์โดยตรง

ส่วนต่อประสาน เอกซ์บอกซ์ ฟูลสกรีนเอกซ์พีเรียนซ์ เริ่มใช้งานในอุปกรณ์ชุด ROG Xbox Ally และ ROG Xbox Ally X เป็นชุดแรกในวันที่ 16 ตุลาคม พ.ศ. 2568 และจะเริ่มเปิดให้อุปกรณ์อื่นใช้งานส่วนต่อประสานนี้ได้ตั้งแต่เดือนพฤศจิกายน พ.ศ. 2568 เป็นต้นไปโดยขึ้นกับผู้ผลิตอุปกรณ์ว่าจะรองรับหรือไม่ ทั้งนี้ผู้ผลิตที่ประกาศรองรับประกอบด้วย อาร์โอจี อัลลาย อาร์โอจี อัลลาย เอกซ์ เอ็มเอสไอ คลอว และเลอโนโว ลีเกียน โก เป็นต้น อย่างไรก็ตามในเดือนกันยายน พ.ศ. 2568 มีผู้ค้นพบว่าไมโครซอฟท์ได้สุ่มเปิดใช้งาน เอกซ์บอกซ์ ฟูลสกรีนเอกซ์พีเรียนซ์ ให้กับผู้ใช้บางส่วนของโครงการวินโดวส์ 11 อินไซเดอร์ที่ติดตั้ง วินโดวส์ 11 เวอร์ชัน 25H2 บนอุปกรณ์เครื่องเล่นเกมพีซีพกพา โดยการเปิดฟีเจอร์ดังกล่าวเป็นการเปิดใช้งานแบบผู้ใช้ต้องเลือกเข้าไปเปิดเอง (Opt-in) โดยเลือกว่าให้ระบบปฏิบัติการบูตเข้าระบบแบบใด ระหว่าง เอกซ์บอกซ์ ฟูลสกรีนเอกซ์พีเรียนซ์ หรือ วินโดวส์ เดสก์ท็อป ซึ่งจากการทดสอบบนอุปกรณ์จริง พบว่าในโหมดเอกซ์บอกซ์ ฟูลสกรีนเอกซ์พีเรียนซ์ วินโดวส์ 11 สามารถรีดประสิทธิภาพการเล่นเกมได้ดีขึ้นอีกราว ๆ 20-25% จากวินโดวส์ 11 เวอร์ชัน 24H2 และลดการใช้งานแรมลงไปได้สูงถึง 2 กิกะไบต์ รวมถึงการสลับโหมดระหว่างเอกซ์บอกซ์ ฟูลสกรีนเอกซ์พีเรียนซ์ กับวินโดวส์ เดสก์ท็อป ก็ทำได้โดยการกดเลือก "วินโดวส์ เดสก์ท็อป" จากหน้าสลัปแอปของ เอกซ์บอกซ์ ฟูลสกรีนเอกซ์พีเรียนซ์ วินโดวส์ 11 จะทำการโหลดคอมโพเนนต์ที่เหลือขึ้นมาเหมือนตอนบูตเข้าระบบปฏิบัติการแบบปกติ

นอกจากอุปกรณ์ประเภทเครื่องเล่นเกมพีซีแบบพกพาที่ประกาศรองรับ ไมโครซอฟท์ยังได้ประกาศให้ส่วนต่อประสานเอกซ์บอกซ์ ฟูลสกรีนเอกซ์พีเรียนซ์ กลายเป็นส่วนต่อประสานทางเลือกสำหรับคอมพิวเตอร์ที่ติดตั้งวินโดวส์ 11 เวอร์ชัน 26H1 เป็นต้นไป โดยผู้ใช้งานจะสามารถเลือกได้จากเมนูการตั้งค่าระบบว่าจะให้ระบบบูตเข้าแอปพลิเคชันเอกซ์บอกซ์ หรือบูตเข้าเดสก์ท็อปตามปกติ เพียงแต่การทำงานบนพีซีจะแตกต่างจากเครื่องเล่นเกมพีซีแบบพกพาตรงที่ระบบจะไม่มีการตัดการใช้ทรัพยากรเครื่องแต่อย่างใด แต่จะมอบประสบการณ์การเล่นเกมพีซีในรูปแบบเครื่องคอนโซลเพียงเท่านั้น

### วิดเจ็ต
วินโดวส์ 11 มีแถบวิดเจ็ตที่สามารถเข้าถึงได้โดยการคลิกที่ปุ่มวิดเจ็ตที่อยู่บนทาส์กบาร์ ตัววิดเจ็ตจะแสดงข่าวสาร กีฬา สภาพอากาศ และหุ้นจากเอ็มเอสเอ็น ในรุ่นนักพัฒนาที่หลุดออกมานั้น ไม่สามารถลากวิดเจ็ตหรือจัดเรียงวิดเจ็ตใหม่ได้ และการเข้าถึงแถบวิดเจ็ตนั้นจำเป็นต้องลงชื่อเข้าใช้คอมพิวเตอร์ด้วยบัญชีของไมโครซอฟท์ ซึ่งคุณสมบัตินี้มาแทนที่เมนูข่าวสารและความสนใจบนทากส์บาร์ ซึ่งปรากฏในวินโดวส์ 10 รุ่นล่าสุด

### วินโดวส์ ซับซิสเท็ม ฟอร์ แอนดรอยด์
วินโดวส์ 11 จะอนุญาตให้ผู้ใช้สามารถติดตั้งแอปพลิเคชันแอนดรอยด์ลงในระบบได้โดยตรง โดยรองรับแอปพลิเคชันจาก แอมะซอน แอปสโตร์ผ่านไมโครซอฟท์ สโตร์ ตัวติดตั้งแอปพลิเคชันบนวินโดวส์จากแอมะซอน แอปสโตร์ และการติดตั้งแอปพลิเคชันโดยตรงบนวินโดวส์ 11 ด้วยไฟล์แพ็คเกจของแอนดรอยด์ คุณสมบัตินี้จะทำงานบนแอนดรอยด์ซับซิสเท็ม ซึ่งถูกพัฒนาต่อยอดขึ้นมาจาก ลินุกซ์ซับซิสเท็ม ที่ใช้งานอยู่เดิมในวินโดวส์ 10 ร่วมกับการใช้งานแอนดรอยด์ โอเพนซอร์ส โปรเจ็กต์ หรือ AOSP จนเกิดเป็นสภาพแวดล้อมของแอนดรอยด์ในวินโดวส์ 11 โดยตรง อนึ่งไมโครซอฟท์ประกาศสิ้นสุดโครงการซับซิสเท็ม ฟอร์ แอนดรอยด์เมื่อวันที่ 5 มีนาคม 2567 และการสนับสนุนได้สิ้นสุดลงเมื่อวันที่ 5 มีนาคม 2568 ทำให้ผู้ใช้ไม่สามารถติดตั้งซับซิสเท็ม ฟอร์ แอนดรอยด์ได้อีกต่อไป

### ราคาการอัปเกรด
การอัปเกรดแบบอัตโนมัติจะอนุญาตให้คอมพิวเตอร์ที่มีอายุไม่เกิน 4 ปี และใช้วินโดวส์ 10 รุ่น 21H1 ได้สิทธิ์อัปเกรดไปวินโดวส์ 11 โดยอัตโนมัติผ่านอัปเดตในช่วงเดือนมกราคม 2022 แต่หากคอมพิวเตอร์ไม่สามารถอัปเกรดได้ ก็สามารถอัปเกรดได้ด้วยตนเองภายใต้ใบอนุญาตแบบดิจิทัลเดิมที่ใช้งานร่วมกับวินโดวส์ 10 แต่อาจจะได้ความสามารถไม่เต็มที่เท่าคอมพิวเตอร์ที่สามารถรันวินโดวส์ 11 ได้สมบูรณ์

ทั้งนี้การอัปเกรดจะเป็นการอัปเกรดแบบใช้รุ่นไหนรุ่นนั้น เช่นหากใช้ *วินโดวส์ 10 โฮม* จะได้รับอัปเกรดเป็น *วินโดวส์ 11 โฮม* หรือหากใช้ *วินโดวส์ 10 โปร* ก็จะได้รับอัปเดตเป็น *วินโดวส์ 11 โปร* เช่นกัน ทั้งนี้ *เอส โหมด* จะมีให้ใช้งานในเวอร์ชันโฮมเท่านั้น นั่นคือหากอัปเกรดจาก *วินโดวส์ 10 เอส* จะถูกอัปเกรดให้เป็น *วินโดวส์ 11 โฮมเอส* แต่หากใช้งาน *วินโดวส์ 10 โปรเอส* จะไม่สามารถอัปเกรดได้นอกจากต้องออกจาก เอส โหมด กลับเป็น วินโดวส์ 10 โปร ก่อนถึงจะสามารถอัปเกรดได้

### ปัญญาประดิษฐ์
ในการอัปเดตครั้งต่อๆ มา ไมโครซอฟท์ ได้เพิ่มฟีเจอร์ต่างๆ มากมายที่ใช้ปัญญาประดิษฐ์ (AI) เช่น คำบรรยายสด การกำจัดเสียงรบกวนในพื้นหลังในการประชุมทางวิดีโอ การสร้างเฟรมอัตโนมัติของเว็บแคมที่ติดตามการเคลื่อนไหวของผู้ใช้ และ Bing Chat ที่ขับเคลื่อนด้วย AI ในช่องค้นหาบนแถบงาน ภายหลังการรวม GPT-4 เข้ากับผลิตภัณฑ์อื่นๆ ของ Microsoft บริษัทได้ประกาศว่าภายในฤดูร้อนปี 2566 Microsoft Copilot ที่เพิ่งเปิดตัวใหม่จะเพิ่มการรวม GPT-4 ลงในแถบงานของ Windows

เมื่อวันที่ 20 พฤษภาคม 2024 ไมโครซอฟท์ ได้ประกาศเปิดตัว Recall อย่างเป็นทางการ ซึ่งเป็นฟีเจอร์ที่ใช้ฮาร์ดแวร์ เครื่องเร่งความเร็วปัญญาประดิษฐ์ เพื่อจัดเก็บภาพรวมกิจกรรมของผู้ใช้ (รวมถึงเนื้อหาที่ถอดความโดยใช้คำบรรยายสด) และช่วยให้ผู้ใช้สามารถค้นหาข้อมูลเหล่านั้นได้ ฟีเจอร์นี้มีเฉพาะในอุปกรณ์ที่ได้รับการรับรองภายใต้แบรนด์ "Copilot+ PC" เท่านั้น เนื่องด้วยมีความกังวลเกี่ยวกับผลกระทบด้านความปลอดภัยของ Recall ทาง ไมโครซอฟท์ จึงประกาศในเดือนมิถุนายน 2024 ว่าจะเลื่อนการเปิดตัวฟีเจอร์ดังกล่าวออกไป เพื่อให้สามารถทดสอบและรับคำติชมผ่านโปรแกรม วินโดวส์อินไซเดอร์ ได้ ในเดือนกรกฎาคม 2025 Microsoft ได้เปิดตัว Copilot Vision ซึ่งเป็นเครื่องมือที่สแกนหน้าจอของผู้ใช้และใช้ Copilot เพื่อวิเคราะห์เนื้อหา

## การอัปเดตและการสนับสนุน

### เวอร์ชั่น

## ความต้องการระบบ

ความต้องการระบบของวินโดวส์ 11 มีส่วนคล้ายกับวินโดวส์ 10 แต่วินโดวส์ 11 จะรองรับสถาปัตยกรรมแบบ 64 บิต เท่านั้น อันได้แก่สถาปัตยกรรม เอกซ์86-64 หรือ ARM64 และได้ตัดการสนับสนุนสถาปัตยกรรม 32 บิต อันได้แก่สถาปัตยกรรม ไอเอ-32 และ เออาร์เอ็มวี 7 ออกไป ไม่รองรับโปรแกรมไบออสแบบดั้งเดิม และกำหนดว่าต้องใช้ UEFI ควบคู่กับ Secure Boot และ TPM 2.0 ในทำนองเดียวกัน ระบบปฏิบัติการเรียกแรมและหน่วยความจำมากขึ้น นั่นคือต้องมีแรมขั้นต่ำ 4 กิกะไบต์ และพื้นที่จัดเก็บข้อมูล 64 กิกะไบต์ และ S mode จะรองรับเฉพาะเวอร์ชันโฮมเท่านั้น ไม่รองรับในเวอร์ชันอื่น ๆ อีกต่อไป โดยในวันที่ 25 มิถุนายน พ.ศ. 2564 ไมโครซอฟท์ได้เปิดเผยว่าหน่วยประมวลผลที่รองรับการใช้งานร่วมกับวินโดวส์ 11 จะประกอบไปด้วย อินเทล คอร์ เจนเนอเรชั่นที่ 8 (คอฟฟี่เลค แคนนอนเลค และวิสกี้เลค) ขึ้นไป, เอเอ็มดี เซนพลัส (ยกเว้น *ไรเซน* เจนเนอเรชันที่ 1), และควอลคอมม์ สแน็ปดรากอน 850 ขึ้นไป ทั้งนี้ ไมโครซอฟท์ อยู่ระหว่างการพิจารณาให้วินโดวส์ 11 รองรับหน่วยประมวลผล อินเทล คาบี้ เลค และเอเอ็มดี เซน ซึ่งใช้มาตรฐาน TPM เวอร์ชัน 1.2 ด้วยเช่นกัน หลังจากที่ได้รับการตอบรับจากผู้ใช้ว่าการตัดการรองรับซีพียูสองรุ่นนี้ออกไป จะทำให้อายุขัยคอมพิวเตอร์ในรอบ 3 ปีสั้นลง

การรองรับ TPM 2.0 มีขึ้นเพื่อเพิ่มความปลอดภัยของระบบ ป้องกันการโจมตีในระดับเฟิร์มแวร์และฮาร์ดแวร์ รวมถึงการโจมตีจากช่องโหว่ซีโร่เดย์เป็นต้น รวมถึงเพิ่มความปลอดภัยให้กับการยืนยันตนทางชีวภาพผ่านวินโดวส์ ฮัลโหล การเข้ารหัสฮาร์ดดิสก์และพื้นที่จัดเก็บข้อมูลด้วยบิตล็อกเกอร์ และเพื่อเพิ่มความมั่นใจในความเป็นส่วนตัวของข้อมูลซึ่งเป็นแนวคิดหลักในการพัฒนาวินโดวส์ 11 ตั้งแต่ต้น โดย TPM ที่รองรับมีทั้งแบบชิปติดตั้งแยกบนเมนบอร์ดสำหรับเครื่องที่ไม่รองรับตั้งแต่ต้น และแบบที่ผนวกมากับหน่วยประมวลผลรุ่นใหม่ ๆ ที่สามารถเปิดใช้งานได้ผ่านโปรแกรม UEFI โดยตรง ทั้งนี้ไมโครซอฟท์ยังอนุญาตให้ผู้ผลิตสามารถออกคอมพิวเตอร์รันวินโดวส์ 11 โดยไม่ต้องติดตั้งหรือเปิดใช้งาน TPM ตั้งแต่โรงงานได้ตามปกติ แต่ตัวเครื่องจะต้องได้รับการอนุมัติจากไมโครซอฟท์ก่อนเสมอ

ต่อมาในเวอร์ชัน 24H2 ไมโครซอฟท์ได้ปรับความต้องการระบบสำหรับอุปกรณ์ที่จะใช้ตราสัญลักษณ์ **โคไพล็อต+พีซี** ในการทำตลาด ซึ่งโคไพล็อต+พีซีเป็นฟีเจอร์ที่ระบบปฏิบัติการได้ผนวกความสามารถของปัญญาประดิษฐ์เข้ามาเป็นฐานของระบบ และทำให้สามารถเปิดใช้งานฟีเจอร์บางฟีเจอร์ได้โดยไม่ต้องอาศัยการเชื่อมต่อหาปัญญาประดิษฐ์ที่ทำงานอยู่บนเซิร์ฟเวอร์ของไมโครซอฟท์ ในรูปแบบนี้วินโดวส์ 11 ต้องการซีพียูที่มีหน่วยประมวลผลเชิงนิวรอล พื้นที่จัดเก็บข้อมูลขั้นต่ำ 256 กิกะไบต์ และแรมขั้นต่ำ 16 กิกะไบต์ โดยในอุปกรณ์ชุดแรกโคไพล็อต+พีซีจะรองรับอุปกรณ์ที่ใช้ ควอลคอมม์ สแน็ปดรากอน เอกซ์ เอลีท เพียงตัวเดียว ต่อมาไมโครซอฟท์ได้ขยายการรองรับไปยังอุปกรณ์สถาปัตยกรรมเอกซ์ 86-64 เพิ่มเติม คือเอเอ็มดี ไรเซน เอไอ และอินเทล คอร์ อัลทรา

### การรองรับแบบไม่เป็นทางการ
ไมโครซอฟท์อนุญาตให้ติดตั้ง วินโดวส์ 11 บนเครื่องคอมพิวเตอร์ที่ไม่รองรับ TPM 2.0 โปรแกรม UEFI รวมถึง Secure Boot ได้เสมือนกับการติดตั้งบนอุปกรณ์ปกติ โดยการติดตั้งจำเป็นต้องดัดแปลงค่า Registry เพื่อบายพาสตัวตรวจสอบความต้องการของตัวติดตั้งในระหว่างขั้นตอนการติดตั้ง หรือระหว่างการอัปเดตด้วยตนเอง การติดตั้งในรูปแบบนี้ไมโครซอฟท์อนุญาตให้ติดตั้งเพื่อใช้ในการทดสอบหรือการทดลองใช้งานได้ แต่ไม่แนะนำให้ติดตั้งเพื่อใช้งานแบบปกติ เนื่องจากว่าผู้ใช้จะต้องรับความเสี่ยงของอุปกรณ์ด้วยตนเอง จากการที่อุปกรณ์จะไม่ได้รับอัปเดตตัวเองอีกต่อไป รวมถึงหากเกิดปัญหาใด ๆ ไมโครซอฟท์จะไม่รับผิดชอบหรือช่วยเหลือในการแก้ปัญหาทุกกรณีด้วยเช่นกัน แม้ว่าวินโดวส์ 11 ที่ติดตั้งในรูปแบบนี้จะใช้ใบอนุญาตแบบถูกลิขสิทธิ์ก็ตาม

ต่อมาในเวอร์ชัน 24H2 ไมโครซอฟท์ได้เพิ่มความต้องการ SSE4.2 และ POPCNT ในหน่วยประมวลผลกลาง หรือกล่าวได้ว่าหน่วยประมวลผลกลางต้องเป็นแบบเอกซ์86-64 วี 2 ทำให้ระบบปฏิบัติการไม่สามารถติดตั้งและใช้งานบนพีซีที่ใช้หน่วยประมวลผลรุ่นเก่า ๆ ได้แก่ เอเอ็มดี เอฟเอกซ์ (2011) และอินเทล คอร์ไอ รุ่นแรก (2008) กล่าวคือตั้งแต่อินเทล คอร์ทู (คอร์ทู ดูโอ และคอร์ทู ควอด) และเอเอ็มดี เค10 (ฟีนอม 2 และแอทลอน 2) ลงไป ในทำนองเดียวกันไมโครซอฟท์ได้ยกเลิกการรองรับหน่วยประมวลผลแบบเออาร์เอ็มวี 8.0 และยกระดับความต้องการขั้นต่ำเป็นเออาร์เอ็มวี 8.1 ขึ้นไป กล่าวคือระบบปฏิบัติการไม่สามารถติดตั้งและใช้งานได้กับหน่วยประมวลผลตั้งแต่ควอลคอมม์ สแน็ปดรากอน 835 ลงไป

### แอปพลิเคชันจากบุคคลที่ 3
ภายหลังจากที่วินโดวส์ 11 เปิดตัวต่อสาธารณะ ผู้พัฒนาแอปพลิเคชันภายนอกได้เพิ่มความต้องการในแอปพลิเคชันของตนเพื่อความปลอดภัย โดยอาศัยว่าถ้าวินโดวส์ 11 ได้รับการติดตั้งแบบไม่ถูกต้องตามเงื่อนไข หรือฟีเจอร์ความปลอดภัยบางอย่างไม่ได้ถูกเปิดใช้งาน แอปพลิเคชันก็จะไม่สามารถทำงานได้ด้วย เช่น โปรแกรมป้องกันการโกง *แวนการ์ด* ของไรออตเกมส์ที่ใช้งานในลีกออฟเลเจนดส์และวาโลแรนต์ตั้งแต่อัปเดตปี 2024 เป็นต้นไป ตัวโปรแกรมจะบล็อกไม่ให้ผู้เล่นสามารถเข้าเล่นทั้งสองเกมได้อีก หากโปรแกรมพบว่าระบบปฏิบัติการไม่เปิดใช้งานซีเคียวบูต และ TPM 2.0 หรือได้รับการติดตั้งด้วยวิธีการที่ไม่ถูกต้อง

## อ้างอิง

หมวดหมู่:วินโดวส์เอ็นที
หมวดหมู่:ซอฟต์แวร์ในปี พ.ศ. 2564
หมวดหมู่:ระบบปฏิบัติการกรรมสิทธิ์